khistorydata/jeongjo-sjw-relations huggingface dataset:
정조 4년 · 목
以金夏材爲左尹。朴英秀爲信川郡守。宋煥程爲慶山縣監。領敦寧李溵單付。
정조 4년 · 강
命判尹兪彥鎬。斯速上來。
정조 4년 · 목
敎曰。今則守禦使旣已上來。與兵判爲先自明日聚會史局。十分專意編摩。沁留亦令一兩日內上來。使之同爲分年校正。日前傳敎。不但任其工役而已。事係揄揚。可謂莫重。以此使摠裁官知悉。以爲董勵之地。校讎堂上。雖無時急校讎之役。亦不可一味在外。判尹兪彥鎬斯速上來事。自政院下諭。
정조 4년 · 목
內醫院啓言。本院以御藥重地。事體自別。雖員役之屬。各司例不得任意推治。而堂后官員。因一微事。藥色書員重施鞭罰。事未前有。亦關後弊。當該官員請罷職。敎以。年前宮官因起居招致院屬。而伊時提擧請拿削宮官職。招責異於鞭治。勘斷至於此。況堂后小官乎。初欲付之年少銳氣。意或參量。更思之。使氣與銳氣不同。依施。
정조 4년 · 목
賓廳。以金致仁李溵徐命善鄭弘淳徐命膺封入。徐命善批下。
정조 4년 · 강
有政。吏曺參判金魯鎭進。
정조 4년 · 목
以尹光孚爲恩津縣監。姜宜㷜爲安峽縣監。左議政徐命善。領中樞鄭弘淳單付。
정조 4년 · 강
以申韺爲原州判官。宋達淵爲金化縣監。
정조 4년 · 목
江原監司金尙集。以原州判官宋煥翼金化縣監宋煥周罷黜馳啓。數以。口傳差出。
정조 4년 · 강
召見內閣提學蔡濟恭于誠正閣。
정조 4년 · 목
予謂濟恭曰。親製 列聖朝誌狀序文何如。濟恭曰。宸章尙矣。無容議爲。予曰。卿實善書。書則誰體也。濟恭曰。臣儒業時。書其名紙正草而已。子曰。 先王朝想必累受虎豹皮賞典。濟恭曰。臣果累次受之矣。予曰。都政不遠。近能延攬否。濟恭曰。連因公故。未克延攬矣。予曰。今番能多出復職否。濟恭曰。吏曹事。臣姑未知。而復職則似無可論矣。予曰。卿將進實錄廳乎。濟恭曰。自此可進。予曰。然則卿其持序文先退。分付芸閣。今日內始役爲宜。
정조 4년 · 강
命中官李仁馥嚴飭放送。
정조 4년 · 목
內醫院啓言。昨日進御湯劑。寅時封入。而因中官之忘未卽稟。以致日晚。至煩飭敎。不勝驚駭。當該中官。所當論罪。而本院請推外無他罰。何以爲之。敎以。中官雖是蒙騃之致。怠忽則極矣。爲先發牌。招問其委折以啓。仍令後勿如是之意。嚴飭放送。
정조 4년 · 강
召見領右相于誠正閣。領議政金尙喆。右議政李徽之。
정조 4년 · 목
尙喆曰。新爲校卜。於國事幸矣。予曰。前左相事。其在禮使之道。不可一味敦迫。故不得已而許副耳。尙喆曰。前左相則幸蒙國恩。如臣之老而未蒙許解之私。不得無憾於天地之大矣。尙喆曰。臣伏見御製誌狀序文。則宸章尙矣。果無一字之欠。予曰。書亦善寫矣。予曰。他大臣亦見之乎。徽之曰。臣亦奉玩則盡美矣。予曰。差遣陳奏使。卽我國體禮也。似無害歟。尙喆曰然矣。予曰。今日灣尹狀啓見之乎。尙喆徽之曰。臣等未及見之矣。予曰。吏判事悶矣。尙喆曰。大政隔月。分付吏批。必使長銓出仕爲宜。今聞口政則爲之云。一向如此。則徒傷國體矣。徽之曰。吏判雖有實恙。至於如此之政。未必有不可爲之端矣。予曰。守禦使上來否。徽之曰然矣。聞與兵判會于史局矣。予曰。孝徽宮移安事。戶判果傳之乎。尙喆曰。臣聞之果好矣。予曰。於　懿昭世孫。有嫂叔之親焉。其無嫌乎。尙喆曰。古者有同室異龕之禮。今此同宮異廟之奉。似無可嫌之義。予曰。見卿所書逌覲門乎。尙喆曰。臣子有從事儒業者。臣則畵之。使子補之。以成字樣矣。尙喆曰。臣聞進御補腎湯云。自此繼進則果好。而進且無害。則長服尤好矣。徽之曰。進御之道。丸勝於湯矣。予曰。卿見藥房草記乎。尙喆曰。臣見其出朝報者。果是無前之事。予從容言曰。伊今之後。朝象鎭定則幸矣。尙喆曰然矣。當此無事時。長思有事時。則自可安矣。且　先朝以落落難合之徒。尙能濟之以蕩平之治。則今之朝象雖如此。可無鎭定之道哉。惟在自上之導率之如何耳。予曰。　先大王至矣。何敢望乎。卿言好則好矣。如此。故爲君難矣。
정조 4년 · 강
命時囚具敍和等放送。
정조 4년 · 목
敎曰。時囚罪人具敍和朴始榮。所犯不至甚重。竝放送。
정조 4년 · 강
判下刑曹各道放未放回啓。
정조 4년 · 목
因該曹平安道放未放啓目。敎以。其中雲山郡定配罪人李岳只。寧遠郡定配罪人朴星深。龍川府定配罪人林達東。郭山郡定配罪人朴莫乭等。同是奸未成。則劫逼寡居村女之韓順卜。强奪有夫良女之徐志敏。旣請宥釋。此人等耳。亦竝在勿論之科者。有何別般料量。太欠平允之意。右人等爲先放送。又因黃海道放未放啓目。敎以。其中李禎奎。詐稱官長。討食民間何等大罪案。則輕易請放。殊非爲民除害之意。此罪之爲徒年。此亦擬律不審之致。而其照律時律名。但言詐稱。不言討食之故罪至於此。此等處。如是錯用律名者。情狀可痛。當該律官。自卿曹科治。禎奎依所犯兩罪。更爲照律。李寅邦。勿論罪狀之有無。旣是特敎。不可輕請放送。所犯尤何等無嚴乎。竝仍配。卿亦難免不能致審之失。此後更加精白恢公。以爲扶抑於强弱之地可也。仍秩中豐川郡定配罪人尹鳴信。與韓順卜同謀劫奪。則順卜請放。鳴信以非首犯爲隨從之人。獨置仍秩者。抑何意義乎此亦卿不察之大者。鳴信爲先放送。同府定配罪人金相麟。延安府定配罪人梁者隱之。殷栗縣定配罪人金大隱惡只等姜聖仁羅奉甲奸或未成。犯坐無識。絕島爲奴中。收後邑氏於敦金七種奉令。婢介節等。罪名不至甚審。竝分揀放送。又因洪忠道放未放啓目。敎以。木川縣徒配罪人奴訓乭李致誠。海美縣定配罪人種伊。律是徒年。罪或可恕。竝放送。又因律官田澤雨捉來嚴處草記。敎以。律官皆是貧賤之徒。以此以彼之故。許多低昂之奸弊。從以出焉。昨日之科治下敎。意謂在京則略示警飭而然。若在外邑而捉來。則果無見汰之事乎。更爲考例以稟。
정조 4년 · 강
命罪人張漢福等加刑。
정조 4년 · 목
因刑曹張漢福等加刑啓目。敎以。箇箇嚴刑。期於得情。而渠輩俱以死囚滯獄。則姑爲縮頸泥首。以延一縷之喘。而不此之爲。反敢作弊獄中之不足。侵挐輕囚。至於懸枷銷手之境。可謂罪上添罪。尤豈非殺無赦之罪乎。無論此漢他漢此。後復有如前之弊。當勿拘日次。連加嚴訊。本罪之外。以此罪正刑而後已。此罪人他罪人處。竝以判付內辭意。嚴明分付。此後或間數日間十日。自獄官隨現。繩以重律。斷不可饒貸。卿等勿以事弛而泛忽。各別防戢。而有此等誅求之弊。故死囚中有色掌所任等名色。此亦卿等量宜革罷。又啓言。罪人李光點。御寶僞造罪人金奉鎭。匿名付榜僞造印信罪人印殷復。殺獄罪人崔廷喆。御寶僞造罪人朴★(王+善)。僞寶罪人金龍河等請加刑。敎以。再犯死罪之狀。可謂殺無赦之殺無赦。各別嚴刑。期於得情。
정조 4년 · 목
敎曰。重卜于卿。豈曰無意。今則鼎席已俱備。世道之丕變。朝家之永靖。將自今伊始。如使卿等。聚精燮理之心。則捨此時何以。時不再矣。不可失。卿等又何憚而不爲乎時之義大矣。卿其念之念之況卿所叨之任。尤有甚易焉者。承佐元輔。接贊端揆。一乃心志。共貞我邦家。此可謂盡卿職分。而從以勿規規於牽補之際。勿汲汲於叢脞之末。董飭群工淬礪庶務。推之以忠恕之道。益之以匡弼之義。又以此爲一副當規度。則何有乎治不做俗不正也哉。昨以此說。略及於兩相臣。復將餘意。敦勉于卿。卿須念予求治之至意。速出視事焉。此敦諭。仍命遣史官傳諭。
정조 4년 · 강
注書姜彙鈺。以左議政徐命善附奏啓。
정조 4년 · 목
書啓以爲。敬奉聖諭。馳往傳諭于左議政所住處。則以爲。臣於屛伏頌祝之中。忽伏奉政府除旨。繼以史官臨宣聖諭。開誨諄切。責勉備至。臣擎讀未半。涕汗交逬。噫臣家之蒙被恩造。與天無極。而曾不能絲毫裨補。徒以自作之孼。屢貽重宸之憂。臣每念及此。未嘗不撫躬漸痛。從今以往。惟願散班。歌詠聖澤。永謝權要之任。少答曲保之眷。不意未及半年。職名依舊。恩寵屑越。事面苟簡堂堂聖朝。何患無彌綸之賢。而必以滓穢之蹤。復廁僨敗之地者。未敢知聖簡之何所取而然也。臣若內懷貪戀。外托嚴畏。拚棄廉防。惟以趨走爲恭。則是上孤聖上保惜之恩言。下負前日歛退之初心。而畢竟顚沛。可立而待臣之一身尙未能康濟。又何望其董飭群工。淬勵庶務以副委寄之聖意哉。聞命以來。衷情抑塞。至切之懇。無以悉暴。從當更入文字。以冀天地父母之終始憫察焉。
정조 4년 · 강
命律官田澤雨特爲分揀。
정조 4년 · 목
秋曹。以本曹律官中分差各道者。曾無捉來科治之前例。而以照律不審。因傳敎拿致科罪。則汰去自在其中啓稟。敎以。然則特爲分揀。此乃不汰勝於汰去之意也。此後復有此等之弊。伊時則斷不饒貸。在京律官處。卿其一一曉諭。分差律官。更自卿曹。枚擧本事。申明嚴關。竝令期於無犯之地也。
정조 4년 · 강
召見奉朝賀徐命膺。咸從府使沈念祖于誠正閣。
정조 4년 · 목
予曰。奉朝賀近間不參朝行。故不見卿久矣。命膺曰。然矣。臣亦逖違天顏心常耿耿。予謂念祖曰。咸從比來連爲在京乎。念祖曰。人馬未及來尙此留京矣。予曰。咸從何爲今欲下去。在京修册也。予曰。卿等得見今番所來書册乎。命膺曰。臣等未得見矣。予曰。書題目後。可使卿等見之。予曰。禮志今成否。此書之修正。許多年數。今則收殺好矣。又曰。禮志幾卷乎。鄭志儉曰。小臣所製。今不入此。而小臣所成者八卷矣。予曰。宋史之中原册。何其不好之甚耶今姑先定其凡例。製其序文。以爲一統書。則差有勝於宋史矣。志儉曰。卽今開刊以未易。而開刊。則安知不入於彼國乎。念祖曰。可勝於南北史矣。予曰。何可勝於南北史乎。予曰。奉朝賀與咸從。共任其製成似好矣。命膺曰。小臣雖無精神。敢不承命乎。予曰。幾時成乎。命膺曰。以臣精力。秋後可期。予曰。然則咸從可與奉朝賀往復。成書於今年內爲宜。念祖曰。士子所見不同。若與數三人相議纂修則甚好矣。命膺曰。玉堂中如李時秀。應善爲矣。念祖曰。檢書官命入則似好。予曰。他人謂以檢書官之册則不好耳。又曰。一人之所可爲。非衆人之所可爲也。予曰。五行志誰爲乎。念祖曰。柳義養所製也。予曰。天文律曆志。李家煥所製云。而簡約善爲矣。予曰。志之凡例最難也。命膺曰。凡例一從漢書乎。念祖曰。其中亦有改爲者耳。予曰。旣有凡例。則雖無於宋史者。別爲目錄何如。念祖曰。親承聖敎。當依此爲之。予曰。今此卷法。於古未有也。編年史當有之。志儉曰。漢書宋史之以凡例爲史則可也。而專以漢書爲之。似未可也。予曰。册或太大否。念祖曰。本板二十行。行各二十二字。予曰。一二見而何可摘出其疊出乎。命膺念祖曰。此是不難也。予曰。其亦出凡例可也。予曰。册不可無凡例。咸從宜製凡例。凡例成後。自奎章閣入之可也。予問命膺曰。今其書幾何爲之。命膺曰。其册成後覽之。則不可無者也。予曰。幾卷乎。命膺曰。卷不過一卷。而此是南漢志也。丙子日記。剽竊入之。今番動駕儀節。亦入之矣。予曰。又入卿之事業則似好耳。予曰。同副先出。分付得送書手也。予謂都承旨曰。卿亦留意於如此事否。鄭昌聖對曰。臣雖從事於文字間。至於此等事。何可以留意言之哉。予曰。卿兄弟之疏章。可謂異常矣。予曰。此册。注書可以持去。又曰。姑置之。當自內出送耳。
정조 4년 · 강
命政官違牌傳旨。切勿捧入。
정조 4년 · 목
敎曰。在外臺諫許遞。政官待明朝牌招開政。吏判之病。與不能動作有異。冡宰重任。豈可虛縻。藉令引病。亦豈可乍除卽免。以傷朝廷體面乎。況於日昨。亦有大臣筵奏。以此意令政院申飭明日政牌。無得違召。違牌傳旨。切勿捧入。
정조 4년 · 강
命中官李仁馥論罪一款分揀。
정조 4년 · 목
因政院中官李仁馥問啓。敎以。御藥事體。何等至重。而因渠忘置。至於啓辭請罪之擧。論其罪狀。不可以推考汰去所可勘斷。而蒙騃之狀。衆所共知。薄勘懲治。徒涉屑越。專由不能操心之致。更爲招致立庭。以傳敎內辭意分付。今番參酌之意。在於更觀來頭嚴處也。嚴明分付。論罪一款。姑爲分揀。
정조 4년 · 강
判下金吾全羅道放未放回啓。
정조 4년 · 목
義禁府啓言。本府所管徒配罪人稟秩。權禛白天得具彝錫趙武範。合施昭釋。其餘未放秩。依啓聞施行。其他罪人。請令刑曹稟處。從之。茂長縣定配罪人金厚載。樂安郡金尙鉉。靈光郡金必澤等。所坐不至甚重。其他道同罪。亦命減等。則宜有一視之澤。幷減等。長城府李章五。當初所坐。只是訓局一事而已。至於年前本局事出後。不但緦小功之察。出陸亦已經歲。豈無滌瑕許新之道乎。特爲放送。以示朝家念舊錄舊之意。興陽縣權翊。眞是無知妄作。靈光郡具允鈺。與他同被臺彈。獨允於此人者。雖出深惜之意。恐有斑駁之歎。多年效勞。宜念宥過之意。幷特爲放送。金甲島崔東岳。次律酌處。寧失屈法之譏。不忍置法也。曾聞島配之後。種種汙虐島民。民不堪若云。而同罪亦有減等之人。特爲出陸量移。康津縣崔朝岳。則向者鄭煥猷減等之後。亦不可參差。亦爲減等。今此放來放回啓中。略示疏釋之意。予則煞有涇渭于中者存焉。審量於隄防之界。裁酌於曠蕩之典而然也。或慮仍此而妄生覬覦之心。如是申申。不害爲先甲之諭。竝令以此意知悉。
정조 4년 · 강
命時囚鄭文徵議處草記勿施。申大年定配分揀。
정조 4년 · 목
義禁府啓言。典獄主簿鄭文徵以爲。武藝別監馬象箕囚禁之時。獄吏與原告符同。懸枷銷乎。憯毒備至。幺麼獄吏之挾私逞憾。刱出無前之擧。而矇不覺察。請刑推得情。敎以。渠以獄官。不能檢飭。有此侵虐之弊。至於現發。則無論覺察與不覺察。當據實直招。俟罪之不睱。而全沒事狀。粧撰爲說。欲模士大夫引義樣。幺麼賤流。焉敢迺爾。本罪之外。殊極痛駭。此公事勿施。又啓言。申大年寧遠郡定配事。敎以。旣經赦典。事係宥旨前事。其在原恕之道。豈但然。此草記分揀。
정조 4년 · 강
命政官嚴飭膺命。
정조 4년 · 목
因政官牌招啓辭。敎以。此大係紀綱處。病不至難强。情無可爲言。飭敎之下。公然縣牌。又何意義也。若此不已。堂堂朝廷之命令。反爲一政官所沮抑者哉。寧有如許事體。另加嚴飭。使之膺命。參判金魯鎭待判書去來出牌。
정조 4년 · 강
左議政徐命善上疏辭職。賜批。
정조 4년 · 목
批以。日前敦諭。罄予悃愊。今又爲批于卿。更安有他說。如欲復申前說。得無近於衍文之歸耶。君臣之間。貴在誠實。卿旣無必辭之端。則出而視事。毫無傷於行藏之義。卿之數日以來。以啓以疏續。聲祈免者。未知卿之何所據也。使卿等爲朝廷計。須念救焚拯溺之責可也。坐觀其焦滅淪亡乎。至於春初卸解。不過俾卿暫避鋒頴。到今執而爲引。可謂太過當。卿其勿復控辭。卽起造朝。與領右揆共理國事焉。仍命遣史官傳諭。
정조 4년 · 강
有政。吏曹判書洪樂命進。
정조 4년 · 목
以朴師詢爲大司諫。金履禧爲司諫。李益運爲持平。
정조 4년 · 강
命吏議望之坐罷人。照擬知入。
정조 4년 · 목
因吏曹參議望筒。敎以。以吏曹參議望之或坐罷或解由未出。無以排擬。本曹草記請變通而有商處事。以此草記下批。姑勿待之。政望使之先爲擬入爲敎矣。見吏批。則參議望混同差出。而以未敍用未解由之人。至於照擬入啓之境。政官生疏。無或怪也。政院何以分付於政曹。有此擧行乎。知入。
정조 4년 · 강
命時囚尹尙東等勘放。
정조 4년 · 목
兵曹啓言。茂長前縣監尹尙東。光陽前縣監鄭駿采。興德前縣監白光澤等。今秋巡操時。軍器執頉罪。各杖八十收贖。公罪施行。前營將李文喆。仍他事旣已定配。請勿論。允之。尹尙東加減一等。
정조 4년 · 강
判下刑曹湖南放未放回啓。
정조 4년 · 목
因該曹全羅道放未放啓目。敎以。井邑縣定配罪人光翼。樂安郡張漢明。金堤郡金龍大。茂朱府權聖運。律不過徒年。罪有可恕。興陽縣充軍罪人成光夏。珍島郡金鼎民。長興府奴福男。雲峰縣鄭志毅等。或喪性之說。不足深誅。或鳴寃之言。無怪爽實。或潛奸淫奔。均之爲罪。則潛奸人。許久編配。亦足參諒。竝分揀放送。萬頃縣崔介奉。興陽縣林長福等。罪在惟輕惟重之間。竝姑減等。
정조 4년 · 강
大司諫朴師訥陳疏討逆。仍論銓官承旨。賜批。
정조 4년 · 목
疏略曰。目今衰耋風痺之症。昏倒奄奄。以此病狀。萬無祗肅。亟賜斥退焉。噫今日合啓中諸罪人。何莫非極惡大罪。而尙靳允可。臣實憂之。亟從三司之啓焉。伏見備忘下者。以吏曹參議事。致勤嚴敎。事未前聞。極涉不愼。臣謂當該堂上罷職。改院之捧入。亦不可無警。捧入承旨亦宜譴責矣。批以。首件事。旣悉於前後疏批。銓官事。卽政院誤傳。於政官何有。雖無是也。近來政官。丐免不暇。論罷之不先不後。足係可訝。未知其爲可也。然生疏之失。固難免推考。該承旨事依施。爾其勿辭察職。
정조 4년 · 강
命玉樞祭式。令弘文館傳考以聞。
정조 4년 · 목
因禮曹玉樞祭式問議草記。敎以。本祭之不編於五禮。不列於齋令者。不但略雁隆殺之意也。或者以後出之禮。有此見遺耶。至於備考一書。無祀不載。而此條又未免闕漏。反不若祭馬祖享儀式之爲詳且備焉者。殊未可曉也。旣發言端。致有收議之擧。則合行劃一之例。不可不博詢完定。卿等各陳所見。仍令弘文館。博考古事以聞。
정조 4년 · 강
以鄭一祥爲大司憲。趙英鎭爲大司諫。洪彥喆爲司諫。柳孟養爲掌令。柳河源嚴思憲爲持平。尹長烈爲獻納。愼認明爲正言。
정조 4년 · 목
敎曰。在外及差祭違牌臺諫許遞。前望單子入之。
정조 4년 · 강
以洪樂命爲吏曹判書。金魯鎭爲參判。朴祐源爲參議。前望也。
정조 4년 · 강
命前諫長坐罷人敍用。
정조 4년 · 목
敎曰。不可事同而罰異。前諫長坐罷人竝敍用。
정조 4년 · 목
以蔡濟恭爲藝文提學。柳仁喆爲遂安郡守。徐有成爲龍岡懸令。
정조 4년 · 강
分揀武監馬象箕。
정조 4년 · 목
因武藝別監馬象箕除下手本。敎以。令刑判査實。如有可恕之端。充闕極難。分揀放送。
정조 4년 · 강
遣承旨。詣　永祐園。奉審以來。
정조 4년 · 강
命日供活雉。自明日參半代捧。
정조 4년 · 목
敎曰。以畿伯狀啓觀之。當此草樹茂實之時。獵捉似難。目下活雉。雖令依狀請參半代捧。而廚院日供活雉之難繼。必無異同。在前如有代捧之規。自明日依前規代捧事。分付。
정조 4년 · 강
命前提學金鍾秀。仍任閣職。
정조 4년 · 목
奎章閣啓言。卽接芸閣所報。則　列聖誌狀。今月二十二日進上云。　奉謨堂奉　安。依筵中下敎。請同日擧行。敎以。堂上不可不備員。前提學仍任閣職。
정조 4년 · 강
重推校理林濟遠。副校理洪文泳。
정조 4년 · 목
政院啓言。明日以方物封裹相値。已入頉稟。初無晝講之命。而卽伏聞自玉堂請出案册。付籖以入云。極其驚駭。問其委折。則兩司朝報書吏。誤以明日晝講爲之書出。頒布各司。以致本館之循例擧行。所關非細。當該司吏。從重科治。而入直玉堂之未及詳察。遽請案册。雖若無妄之失。難免不審之責。入直上下番玉堂。請重推。允之。
정조 4년 · 강
永禧殿修改。命擇日擧行。
정조 4년 · 목
禮曹啓言。卽接　永禧殿令所報。則今日雨水。　正殿月臺砌石一間頹圮云。萬萬驚悚。慰　安祭不卜日設行。有頉處請擇日修改。允之。
정조 4년 · 강
召見承旨沈念祖于誠正閣。
정조 4년 · 목
予曰。宋史凡例無誤否。念祖曰。昨見徐命膺。曰明史凡例最好。用之似好云矣。德祐以下二王。升之帝紀何如。予曰。本草然矣。念祖曰。帝昰帝昺。則本草附之德祐。故欲立各紀矣。予曰好矣。予曰。唐書志則歐陽修。傳則宋祈纂之乎。念祖曰然矣。予曰。予好晉書矣。念祖曰。其文甚好。而多類世說體。但其論贊未好矣。予曰。其文亦有六朝騈儷之風。大抵韓文未出之前。多對偶矣。念祖曰。宋史大類我朝史矣。予曰。予不知備忘記出處。於宋史見之矣。念祖曰然矣。予曰。我朝有　永禧殿。而宋朝有慶運宮矣。念祖曰。以官職論之。亦多相似矣。予曰。讀禮通考。勝於五禮通考矣。念祖曰然矣。
정조 4년 · 강
遣承旨。詣　永禧殿奉審。有頉處看審以來。
정조 4년 · 강
御暎花堂。看品方物。
정조 4년 · 목
自內詣暎花堂陞座。方物看品訖。還內。
정조 4년 · 목
政府。以噵身病啓請許遞也。
정조 4년 · 강
以金鍾秀爲右參贊。
정조 4년 · 목
敎曰。封裹期日不可進退而參贊望口傳銓官互相推諉。日已過午。尙不擧行。事體所在。誠極未安。寧有如許紀綱。自政院另加各別嚴飭。斯速擬入。待下批。先封裹後謝恩。
정조 4년 · 강
慰安祭兼告由祭。命明日始役。
정조 4년 · 목
敎曰。三日內三行　祀典。恐涉瀆屑之歸。又聞明日亦是吉日云。今夜　慰安祭兼告由事。明日始役事分付。
정조 4년 · 강
藏譜閣　影幀移奉時。命展拜。
정조 4년 · 목
敎曰。　影幀移奉事。旣於戶判入侍時。有下敎者。躬審然後。可定奉安之殿。適値動駕日。再明日還宮時展拜。以此分付。
정조 4년 · 강
左議政徐命善再疏辭職。賜批。
정조 4년 · 목
批以。卿之一章再章。控免不已。殆若不獲請則不知止者然。予誠莫曉雅執之何居也。未諗卿於中書一步。視同自劃之科耶。苟有是也。恐非所以作範百僚之意也。卿之地處何如也。倚毗何如也。政宜陳力就列。夷險向前。矯衆恬衆憘之俗。念小變小益之義。與今元輔端揆。同寅協心。以贊化理之工。而奈之何忽公義循私情。至此之甚乎。重爲卿慨慨也。卿其勿復過讓。卽起視事焉。仍命遣史官傳諭。
정조 4년 · 강
錦城尉朴明源上疏。請歷省先隴。賜批許之。
정조 4년 · 강
吏曹判書洪樂命疏陳病狀。仍自引乞遞。賜批。
정조 4년 · 목
疏略曰。臣冒據見職纔踰一念。而牌召不進。已十餘遭矣。偃然在家。荐犯違傲。病裏惶憾。心䏏煎熬。嘔血宿症。輒復發作。臣初非高蹈。又非喪性。而旣出復入。有召輒違。惶蹙之極。至於嘔血而不思變動。甘自陷於大戾者。抑獨何心哉。況左脚風痿之症。近益添劇。雜誠鍼藥。迄未見效。時月之間。蠢動無路。然而左右不言。大臣不陳。倘非殿下特垂憐察。曲保殘喘。則臣將於何控愬耶。冢宰之官。何等重任。而必如臣癃疾者。苟充而强督之。瞻聆俱駭。其壞損朝廷尊嚴之體。果何如也。至於諫長之疏。以三銓望混入事。特請譴罷。其所臚列。辭嚴義正。而承旨無誤傳之失。臣則有疏率不愼之罪。畢竟承旨遞改。臣則薄勘止於推考。臣於是尤增惶慚。以病以情。斷無蹲冒之理。伏乞聖慈。亟削臣本兼諸任焉。批以。授卿見任。取卿雅望。不可乍除旋解。卿其調理行公。
정조 4년 · 강
安昌君燝上疏辭職。賜批。
정조 4년 · 목
疏略曰。臣於日前常參入侍退出之際。光範門外。極甚擾踏。近仗軍士。揮鞭禁雜。而鞭箠混及於臣身。此雖渠未及詳審之致。而下習可駭。故使府隸奪來號牌矣。兵曹入直郎廳。大加聲怒。捉去臣之陪隸。捽入庭下。重施棍罰。臣之陪隸。若有攔入之罪。則棍之無所不可。而因一奪牌之事。有此移乙之怒。而責之曰。摠府不過兵曹屬司。則摠府堂上。安敢奪去近仗軍士之號牌云。臣雖疲軟。顧其爵則乃是一品宗臣。又是兵曹通關之衙門。則一騎郞之凌踏本府。胡至於此耶。短章自列。伸暴實狀。以冀聖明之俯燭。而喉院退却。無意捧入。至再至三。一味阻搪。無乃宗臣疏章。不足爲有無而然歟。抑或騎郞威勢。有所顧瞻而然耶。顧此本事。雖似微細。紀綱所關。終難泯默。不避猥越。復伸前說。俯垂諒察。削臣所帶摠管之任焉。批以。胡大事也。詆斥至此。卿其勿辭焉。
정조 4년 · 강
右副承旨吳大益。同副承旨鄭志儉聯疏自引。賜批。
정조 4년 · 목
聯疏略曰。臣等於安昌君燝之疏。有萬萬不安者。向日燝疏到院。而事涉屑越。似不足上聞。故臣等適以該房。連日退却矣。今於疏末。添入侵斥之語。或謂之顧瞻。或謂之扶抑。而甚至以壅閼之目。加之於出納之地。其言雖不足較絜。而在臣廉隅。其何敢晏然於職次乎。伏乞亟遞臣等之職焉。批以。爾等勿辭察職。
정조 4년 · 강
吏曹參判金魯鎭上疏辭職。賜例批。
정조 4년 · 강
江原監司金尙集上疏自引。賜批。
정조 4년 · 목
疏略曰。今番赦啓中。平海郡徒配罪人順得之混置放秩。卽其一也。順得之當初罪犯。臣旣未詳。而以其名編徒年之案。只憑遇赦皆放之文。不加區別。遽議宥釋。及伏見曹啓判下傳敎而後。始覺順得之罪。關係甚重。決不宜循例擧行者。而緣臣疏闇。未能照檢。致煩特敎移配之命。原初勘律。雖由該曹。到今徑放。臣實不察。伏乞亟命重勘。以爲藩臣不職者之戒焉。批以。該曹之失。卿何云然。勿辭察任。
정조 4년 · 강
校理姜忱上疏陳勉。賜批。
정조 4년 · 목
疏略曰。臣於乞免之章。何暇贅附。而敢以草草數語。庸備紸纊之聽。以乃聖乃神之姿。歷至艱至危之會。寶位光臨。大明時昇。天命之眷佑何如。人心之歸戴何如。而迄今四載。非徒治效之邈然。益見國勢之岌嶪。罪犯極逆。尙逭王章。黨于權奸。只施薄竄。而乍罰旋解。朝野之惑滋甚。隄防則漸至不嚴。而釁孼懷僥倖之心。鎭安則置之不論。而臺閣成媕婀之風。經費是節。而財用之耗匱。猶夫前日。賦役不加。而民生之困悴。無異凶年。此正殿下旰食宵衣。勵精圖治之時。而廈氈之上。機務專事彌縫此豈所望於今日者哉。殿下頻於後苑。親較射藝。詰戒講武亦爲王政之大者而至若卒伍之較肄。則有司存焉。顧何必煩聖躬乎。頃日試射。以帿竹之副急進排。取來江上棹竹。蓋船人之造費棹竹。動費四五十金。以其失所業違本價。怨言頗聞。此雖小事。豈可聖明之世。有此愁歎之民哉。臣伏聞近日。爲印內府書册。多求外邑紙地云。發輝遺經。丕闡文敎。我殿下典學之盛念。臣固欽仰。而殿下自在离筵。淹貫經史。睿工勤孜。聖學高明。聖賢之傳授心法。古今之治亂得失。無不體認。此中方册。不爲不多。何必搜剔涉獵。一如韋布操觚者之所爲乎。措諸事爲。資學問之將就。基德業之崇廣。惟經筵而已。惟聖明。不以人廢言焉。批以。首陳事所陳切實。當留念矣。至於卒伍較肄。或無是也。無則加勉。不害爲增益之一端。又如船人稱冤。未知因何。令該曹査實以聞。其次內府書册印出事。姑無一卷印出之命。豈傳者之誤耶。又其次講民食事。亦令廟堂稟處。尾請法講之不與次對同行者。此則　先朝遺則。決不可到今中廢。爾其勿辭。調理行公。
정조 4년 · 강
遞吏判洪樂命。參判金魯鎭。
정조 4년 · 목
敎曰。選曹重任。不宜輕解。雖於兩銓官之疏。下勿辭之批。靳解旣出重其任之意。則到今强迫。反歸於縛束之歎。論以情地。無異已遞。許令一伸廉隅。不害爲禮使之道。吏曹判書參判。倂今姑許遞。
정조 4년 · 목
敎曰。朝於疏批。罄予肝膈之蘊。謂卿卽日造朝。整衣以俟。已竟夕矣。始聞傳諭史官。卿無出肅之意云。卿之所執。於是乎過中萬萬。胡不亟回前見。出而視事。仍命遣史官傳諭。
정조 4년 · 강
以金鍾秀爲吏曹判書。
정조 4년 · 목
敎曰。倚注也深。故責備者深。況今世道。宜求宿趼。右參贊金鍾秀。爲吏曹判書。
정조 4년 · 강
命閣臣遞仍當否。就議大臣稟處。
정조 4년 · 목
奎章閣。以今日　列聖誌狀陪進奉　安時。旣有閣臣不可不備之敎。事當備員進參。而直提學兪彥鎬。正二品陞資之後。自在應遞之科。不得備員啓稟。敎以。都承旨之兼帶藝文館直提學。雖是正卿。例不得辭遞之故。意謂此亦然矣。然此乃無於例之事。亦屬官方。不可遽然的定。遞仍當否。令該曺就議大臣稟處。以爲定式之地。
정조 4년 · 강
差下實錄校正堂上金熤郞廳林濟遠等。
정조 4년 · 목
實錄廳啓言。校讎堂上蔡濟恭移差代金熤。郞廳李時秀代林濟遠。徐有成外任代洪文泳。竝差下。請使之察任。允之。敎以。見帶館職者許遞。今日政差出。
정조 4년 · 강
注書洪光一。以左議政徐命善附奏啓。
정조 4년 · 목
書啓以爲。臣敬奉聖諭。馳往傳諭于左議政所住處。則以爲。臣冒犯瀆撓之罪。恭俟準許之音。批旨益隆。責勉愈摯。繼又特遣史官。俯循去就。寵光所及。感淚被面。臣以情以義。苟有毫分可强之勢。則恩批再降。敦諭荐下之後。豈敢一味逡巡。有若飾辭例讓之爲哉。寧被傲慢之罪。實無轉動之望謹當於數日內。更入辭本。以聽處分云矣。敎以。未知卿所秉之義何在。予則百爾思量。莫曉其故。實不勝爲卿慨然。予之過計。竊恐因此。而處義似甚乖宜。事面愈益未妥。予知卿心者。尙猶云然。況乎不知卿心者。當曰如何。予責卿以世道。而卿若不之聞焉。予又勉卿以贊治。而卿若不知省焉。一日二日。以此挨過。向日批旨中。牽補叢脞之歎。不幸近之矣。是豈平昔所望於卿也。噫君臣之間。貴相無隱。卿萬一有必難進之端。必可去之義。則何不明言其某事某事之爲然。剖示意中之去就耶。夜漏已分。而急於招徕。復申肝膈至此。卿須諒予至意。待明朝造朝。聽我面諭事。爾其更爲傳諭。期於偕來。
정조 4년 · 강
命獄中癘疫。給藥救療。
정조 4년 · 목
秋曹啓言。卽接典獄署牒報。則獄中癘疫熾盛。罪人十八名染痛。一名仍爲物故云。日次罪人。傳敎所囚全萬齡等。姑不得加刑。而此皆重囚。本署旣有月令醫員。令兩醫司。題給相當藥物。請另飭救療。允之。敎以。如是草記。可謂擧職。極可尙也。死囚外。重囚中此等之類。一竝當刻內保放。使之申飭救療雖是死囚。旣未承款則徑斃。殊非王政。申飭救療。
정조 4년 · 강
命兵曹入直堂郞重推。
정조 4년 · 목
敎曰。更點誤打草記。非今斯今。可謂迄可休矣。入直堂郞。爲先從重推考。
정조 4년 · 강
分遣承旨。詣　永禧殿健元陵。奉審摘奸。
정조 4년 · 강
命吏判金鍾秀原疏捧入。
정조 4년 · 목
政院。以鍾秀連事違召。終不擧行啓稟。敎以。第欲知所引之有何別般委折。原疏捧入。待下批卽爲牌招開政。
정조 4년 · 강
命弘提兪彥鎬牌招。
정조 4년 · 목
政院啓言。彥鎬以牌不進。連事違召。 祭文製進。一時爲急。啓稟。敎以。不特此宰臣。每於群下處義。務令綽有餘地。獲免迫隘之患。雖出於崇廉禮使之意。凡事過則生弊。近日卿宰違牌。亦可謂太無嚴矣。今日群工。又何其太慢忽於君命乎。莫重　祭文署押。將以無提學之故。不得行事乎。政院知悉。
정조 4년 · 강
命翰林金載瓚。爲先刊名仕版。
정조 4년 · 목
敎曰。今日法綱。雖曰掃地。又將使予。爲幺麼一小官屈法乎。夕時出牌。則家非鄕外。人定未下之前。綽有去來。而偃然遲回。與牌俱在城外。至於微稟之擧。使氣於院中之習。欲售朝廷乎。此時若此。來頭將作何樣罪。況命牌在城外。大官所不敢爲。不但大關後弊而已。豈可一味曲庇。翰林金載瓚爲先刊名仕版。下該府以爲嚴勘之地。
정조 4년 · 목
書啓以爲。敬奉聖批。馳往傳諭于左議政所住處。則以爲。臣誠未格天。辭不達意。史官纔回。恩敎荐降。十行絲綸。丁寧開導。仍命偕來。俾聽面諭。臣於是乎惶懍震迫。如窮人無所歸。臣雖無狀。平日所自勉者。惟不擇夷險。生死向前而已。臣於辭疏。略有所仰暴者。聖誨愈勤。而臣心轉益迫隘。聖眷彌隆。而臣情轉益罔措。臣旣以更入辭本之意。仰陳於書啓中。兹不敢以草草數語。畢攄底蘊。謹當瀝血封章。以冀上天之垂憐云矣。
정조 4년 · 목
敎曰。書啓之回。辭遜愈摯。虛徐之歎。曷有容已。上下相持。凡今幾日。誠信之不乎。可謂胥有矣。卿之前後官職。初不飾讓云爾。則獨於今番重卜。牢守固拒。一反誰昔規模者。必有所以。予之禮卿。不及誰昔而然歟。朝廷之待卿。又不及誰昔而然歟。無是二者。則卿胡乃不讓於前。而讓於後乎。予誠左右顧而茫昧也。兹遣近密之臣。更布未罄之蘊。卿須卽日造朝。弘濟國事。予方側席以候也。仍命遣承旨。傳諭于左議政。與之偕入。
정조 4년 · 강
左議政徐命善三疏辭職。賜批。
정조 4년 · 목
批以。別諭才宣。辭章踵至。似出交違而然。悃愊剖示無餘。更無可以爲說於卿者。只將所道二段事。略復質難可乎。卿疏若曰。縱不能靖時象。豈忍以一身之故。重誤國事。此則予固無淸平之治。而蝟起之誹憾。足自振壓。胡至於使卿狼狽也。若曰自任以挽回振作之責。孰肯從之。亦豈不笑之。此則卿在三事之列。凡於公卿百執事。奮勵者奬之。頹惰者警之。俾各先公忘私。則一日二日。漸就丕變人當從之之不暇。何暇爲事於笑卿耶。至又紙末引義。奈之何捨常格拚古例說此不當說之嫌無幾近於强覓之歎耶。竊爲卿不取也。仍命遣偕來承旨。與敦諭。同爲傳諭。期於偕入。
정조 4년 · 강
吏曹判書金鍾秀陳疏辭職。賜批。
정조 4년 · 목
疏略曰。臣昨於政府方物封裹罷爲肅西壁新除。纔到闕外。忽伏承天官移授之命。罔知攸措。臣罪臣自知。一誤再誤。迹涉欠愼。籍曰事由忘忽。難免畢露醜拙。伊時薄勘。已荷涵貸之恩。不日重拜。夫豈夢想所到。以臣之疏忽病昏。而今若更入僨敗之地重犯顚錯之罪。則臣身固不之恤。其於國事何哉。此臣所以寧被慢命之誅。而不敢爲承膺計者也。兹不得不略入文字。隨牌陳懇。伏乞聖上。亟命遞免焉。批以。處義太過。亦係分義。卿其勿辭。卽爲出肅。
정조 4년 · 강
承旨吳大益。以左議政徐命善附奏啓。
정조 4년 · 목
書啓以爲。敬奉聖諭。馳往傳諭于左議政所住處。繼又傳宣批旨。則以爲。臣三上辭本。一遞爲期。不意近侍先辱。責敎備至。批旨旋下。誨諭諄復。臣於是乎怵迫嚴命。不敢爲固守初心之計。而若其去就之顚倒卽當。將不免貽羞搢紳。撫躬慚赧。無地自容。見今日勢向夕。賤疾適若。謹當略費調治。待朝趨承。而近侍相守。一時爲悶。偕來之命。卽賜收還。千萬伏望云矣。敎以。大臣明當造朝。爾則先爲入來。
정조 4년 · 목
以徐浩修爲吏曹參判。李敬一爲校理。李時秀爲副校理。洪樂命爲右參贊。金魯鎭爲大司成。朴宗來爲咸從府使。金載瓚爲檢閱。尹行修爲副修撰。兪彥鎬爲弘文提學。
정조 4년 · 목
予命念祖。見五禮通考讀禮通考題目。各寫之乎。對曰然矣。予曰。凡例詳備乎。對曰。果詳備矣。予曰。徐龍輔册件記持入。予曰。件記中文集少矣。其中多有分類未整者矣。予曰。後日入來。更見皆有窩書册也。
정조 4년 · 강
命營繕別貿帆竹之例。永爲革罷。
정조 4년 · 목
戶曹啓言。船人帆竹事。有令該曹査實以聞之命。而凡係木物。例爲責用於都庫。而木物皆有尺數。若過三十尺長。則該監取用帆竹於船人。報戶曹給價。自是舊例也。月前露梁郊場帆。竹之腐傷。營繕該吏。與訓局將校眼同執捉。改竪旗竹。流來古例。非今刱行。本曹亦依恒式給價。而價本之比私貿差小。或爲船人之稱冤。營繕別貿之例。仍此永爲革罷。庶可除執捉時爲弊之端。敎以。本事之爽實旣如許。則到今別無更査之端。而雖以旗竹言之。如是定式。則可除後弊。若此而復踵此習者。自本曹各別嚴禁也。
정조 4년 · 강
判下秋曹慶尙道放未放回啓。
정조 4년 · 목
刑曹啓言。慶尙道放未放成册中。本曹所管定配罪人仍秩中。鄭志賢等竝參酌減等之意。請分付道臣。從之。鎭海縣定配罪人金云秋。無識愚氓。不勝淫亂之致。罪是和奸。律則徒配。合有分揀之道。放送。梁呂史不過同罪。亦爲放送。分付配所官。義城縣金信文。伊時事狀。熟已聞知。順興府李好源求娶幻換。理合容恕。竝爲放送。請放諸人中張遂民。營裨作奸。奚比邑吏。尹益采慾在虐民。犯亦倫紀。尹任基。兄弟竝配。雖甚矜惻。原其獄事。殆同未決。李太白何等劇逆應坐。而符同逃躱。此等罪犯。遇赦輒宥。則將以啓僥倖之竇。眞所謂小人之幸。竝仍配。
정조 4년 · 강
進御加減六和湯。命更爲煎入。榻敎也。
정조 4년 · 강
召見三大臣藥院提調于誠正閣。領議政金尙喆。左議政徐命善。右議政李徽之。都提調鄭弘淳。副提調鄭昌聖。
정조 4년 · 목
尙喆進前曰。近日滯氣若何。予曰一樣矣。予曰。左相造朝。國事幸矣。命善曰。在小臣私義。竊不勝萬萬惶感矣。予曰。卿之私義果何事也。命善曰。臣專賴天地生成之澤。保有今日。而臣之憂懼。尙今未定。何顏復出於世乎。第自上責勉備至。下敎諄複。而臣之微誠。終不能回格天聽。尤不勝惶悚之至矣。予曰過矣。若俟物情盡平。則可謂俟河之淸矣。尙喆曰。今則鼎席皆備。極爲幸矣。人君爲一國之標準。君德修而臣下亦從而化。方今聖明御極。治化隆洽。凡大臣及銓官三司諸臣。使之各任其職。物各付物。當罪者罪之。當勉者勉之。畀之世道之責。期見其成效。則豈不休歟。予曰。卿言好矣。卿等苟能協力共濟。則不爲也。非不能也。大抵無論今日明日。事在目前。各盡其職。同寅協恭。則始雖參差。卒爛漫而同歸矣。非必爲苟同。亦不必落落。而惟國事共濟可也。今日卿等任世道之責。予則與有幸焉。命善曰。如小臣鹵莽。豈敢曰擔當世道乎。予曰。盡其職則好矣。命善曰。大臣爲大臣之事。銓官爲銓官之事。至於諸司百執事。皆盡其職。則世道其庶可望。而苟或互相推諉。則難濟事耳。予曰。領府事聽大臣之言何如。弘淳曰。天下本無事爲貴。而無事是救濟之道矣。尙喆曰。臣惶恐敢達矣。辛壬以前。色目分歧。互相傾軋。自　先大王朝丁未以後。朝著和同。卽今殿下之時。不過目前討逆而已。更有何事。願以得人才留念焉。命善曰。以人事君。古有其言。人才之擇用。臣等之責矣。予曰。弘文提學之事何如。其處義可怪矣。尙喆曰然矣。予曰。金載瓚之事。駭然矣。踵門而至。謂以不入此。何事體乎。予曰。鼎席皆備幸矣。今日責望。專在大臣。卿等須佛時仔肩。共濟國事。予之一身。載於領相。而至於責勉。則以年紀言之。左相少於領相。以筋力言之。左相勝於領相。朝廷之所期望。卿之所擔負。果如何哉。卿在承上接下之間。領相右相。雖有未及思量處。卿須勉勉而相補也。命善曰。臣雖在原任。一飯之頃。豈敢忘國恩乎。臣當於國事。死生以之。臣所不逮。領右相勸勉。領右相所不逮。臣亦當勉之矣。予曰。情志交孚。可否相濟也。予曰。後之視今。當作如何看。命善曰。好時節矣。聖明在上。朝著淸明。大是難遇之時。而世道規模。猶有未定。正宜上下交勉。勿以時安而忽之。予曰。姜忱上疏見之乎。其言爽實。而其意亦出於匡救矣。所謂卒伍較肄。卽技藝事也。技藝格賞曾有上上等。其弊極多。故登極後。除上上等。只出次等者。蓋出於省浮費之意。而此未曾出朝報。故臺臣不知。而疏及之矣。至於帿竹一事。亦是爽實矣。凡木物。若過三十尺。則繕工監取用帆竹於船人。報戶曹給價。自是古例。傾因郊場旗竹之腐傷。該監吏與訓局將校。改竪旗竹。而本曹亦依恒式給價矣。臺臣以此認以帿竹。蓋姜忱上疏之前。船人囑弓房而然矣。予曰。彼承旨在外。故召之矣。尙喆曰。沈念祖之在外誠如聖敎矣。予曰。鄭敦寧近則如何。徽之曰。不如前矣。予曰。其人閒養。似差勝矣。其子亦耿介矣。尙喆曰然矣。尙喆曰。臣等頃於賓廳。適得李秉常宰臣奉朝賀卜相之例矣。予曰。奉朝賀卜相之事何如。尙喆曰。當有一番定式矣。予曰。僉議何如。尙喆曰。以徐命膺言之。此人宜入。豈有拔出之理。予曰。右相之意何如。徽之曰。大臣異於他職。其人可爲。則許卜也。若拔之。則事涉如何。予謂命善曰。卿家奉朝賀。又異於他矣。尙喆曰。故重臣李秉常。以奉朝賀卜相矣。
정조 4년 · 강
遞右參贊洪樂命。
정조 4년 · 목
領議政金尙喆啓言。使行拜表。政府西壁。例當進參。而右參贊洪樂命之實恙。聖上之已俯燭。今不可强令行公。姑爲許遞。其代令該曹。請口傳差出。從之。
정조 4년 · 강
命此後奏咨文有諱處。請承傳色入啓。
정조 4년 · 목
敎曰。凡事不但循名。求實之爲可。至又本事。亦係我國尊敬之道。奏文咨文。有御諱焉。有御押焉。有御寶焉。我國群臣。豈可但諉彼中文字。而不顧我國所重。褻慢至此乎。此後奏咨文。有諱有押有寶處內入時。諸承旨廳坐。請承傳色入啓。迎送等節。一依致詞箋文例。著爲定式。載之故事。
정조 4년 · 목
敎曰。傳敎書入。誤字甚多。左承旨推考。
정조 4년 · 강
命弘文提學兪彥鎬。自量承違。
정조 4년 · 목
敎曰。無情勢曾已行公之人。忽地如是怪底處義。難以常理推之。或有衆所不知之重病問之。則亦無是也云。然則果何意。以　祭文之不卽撰出。其將不得行　祭乎。況親押不可踰今日。亦以　祭文未撰。不得取稟云。寧有如許分義。若有可引之義。朝家業已曲諒。何必遲待至今乎。揆以紀綱。萬萬寒心。國有常憲。欲與之抗乎。弘文提學兪彥鎬懸牌處以此意分付。使之自量承違。何其慢朝廷也。忽君命也。以此一體知悉。
정조 4년 · 강
配牌使令崔好孫等。
정조 4년 · 목
刑曹啓言。梁泰熙刑推受贖後。卽爲定配。牌使令以近畿徒配事命下矣。依傳敎梁泰熙瑞興府。崔好孫長湍府定配所。請竝押送。允之。
정조 4년 · 강
命進御加減六和湯一貼煎入。
정조 4년 · 강
詣　永禧殿。行酌獻禮。仍詣　藏譜閣展謁。
정조 4년 · 목
具遠遊冠絳紗袍。乘輿由仁化門。出仁政門。降輿乘輦。出敦化門。至　永禧殿大門外。降輦乘輿。入齋室。親押　香祝。改具冕服。出齋室。詣版位展拜。陞詣　殿內奉審。還入齋室。少頃出齋室。贊禮禮曹判書金熤導詣版位。行四拜禮。仍詣　第一室神位前。三上香獻酌。大祝讀祝文訖。次詣　第二室　第三室　第四室　第五室。行禮如右儀訖。降復位。行四拜禮。還入齋室。○改具翼善冠絳紗袍。出齋室乘輿。出大門外。降輿乘輦。詣　彰義宮門外。降輦乘輿。入大次。改具冕服。詣　藏譜閣展拜後。奉審訖。還入大次。改具翼善冠袞龍袍。乘輿出宮大門。降輿乘輦。入敦化門。由仁化門還內。
정조 4년 · 강
領敦寧李溵箚陳自列。賜批。
정조 4년 · 목
箚略曰。臣之前後所被隆恩盛渥。河海莫量。而十行許副之批。尤萬萬恩數。此生此世。何以少酬其萬一乎。難醫之疾。尙貼床第。敦府之新命。至今稽謝。當此動駕之時。又犯闕禮之科。兹敢短箚自列。亟命攸司。重勘臣罪焉。批以。卿之尙未蘇健。方切悶慮。若其未參陪班。豈容辭爲。卿其安心勿辭。益加善攝焉。仍命遣史官傳諭。
정조 4년 · 강
召見三使臣于誠正閣。上使朴明源。副使鄭元始。書狀官趙鼎鎭。
정조 4년 · 목
辭陛也。○予曰。當此炎節。萬里行役。果難矣。卿等須利涉焉。行期何如。明源曰。遼野之土。時値潦雨。則盡成泥濘。人馬難過。而第雖不得迅行。計一月三日。則可以得達云。八月十三日前。似可到彼矣。予曰。專對之貴。惟在於識事情而善處變。今番卿等。須善爲之。奏文一節。預備兩件。亦涉如何。卿等須相議處之可也。明源曰。此事。臣等謹當臨時處之矣。
정조 4년 · 강
命諸道放未放規式。釐正謄布。
정조 4년 · 목
敎曰。其在同文之義。不可參差。況奏御文字乎。諸道放未放啓本規式。道各不同。此固釐正之事。而至於爲奴婢及逆獄應坐之類。或有裁錄處。或有援去處。尤極不均。令該府該曹。以此意知悉。各道啓本式例中。詳備處原規式。謄布諸道。自後赦典時。依此修啓事分付。
정조 4년 · 목
刑曹啓言。罪人李禎奎罪案。道臣更査詳悉無餘。請依前仍配。敎以。或以爲討食之罪犯。有浮於詐稱。頃者判付。以仍配判下矣。觀此回啓。然則合有斟量之道。放送。
정조 4년 · 강
命進御六和湯停止加味拱辰湯前方中加便香附牧丹皮各一錢。自今日五貼式。日次製入。榻敎也。
정조 4년 · 강
御誠正閣。行晝講。特進官金鍾秀。同知事徐有寧。承旨李邦榮。玉堂李敬一權以綱。注書李★(王+建)徐龍輔。宗臣安昌君燝。武臣李聖師。
정조 4년 · 목
講大學。○予曰。東門外多巖石。守禦使其書己亥駐蹕四字。刻於巖面庇雨處。其下書守禦使臣奉敎書。而一件刊進也。予曰。魚鹽一節。罷均役廳則已不然。則一匹代捧然後。可以變通。此予所以爲難也。鍾秀曰然矣。予曰。京軍門。其數至於五矣。鍾秀曰。守摠在京。脫有緩急。將何以爲備乎。以將卒相統言之。不如置之於彼矣。今則將在一處。卒在一處。不相統攝。全不成規模矣。予曰。平日　陵行留陣。猶屬小曲折矣。鍾秀曰。臣本精神襄耗。銓曹重任。決不能堪承矣。臣自知甚明。不爲出脚。則自上敦勉備至。一或出仕。則觸事做錯。臣誠罔措矣。予曰。弘文提學。體面不當矣。以不文懸牌。果何義也。今則廉隅已伸。而違牌之事。有駭他人視聽矣。大凡有氣岸者。木免躁率。有端緖者。亦多病痛。人品每每如是矣。予曰。崔東岳何如。鍾秀曰。島中果亦有弊矣。予曰。有庳之民奚罪。鍾秀曰。此異於雜犯死罪。若罪犯深重。則雖在國家㦤親。猶不可以容貸矣。予曰。崔岦爲承文提調。李芑亦爲弘提乎。鍾秀曰。然矣。予曰。李芑之子安訥。爲弘提矣。鍾秀曰。沈守慶。沈貞之孫。而官至右相矣。
정조 4년 · 강
命南漢所埋鹽。穿出移積。各庫醬。合甕減數。
정조 4년 · 목
守禦使金鍾秀啓言。南漢鹽山。本皆露積。堅築後焚之。以爲永久不消融之地。而數年前。有一城機別將。別生新見。鑿地而埋之矣。地中所埋。漸次消融。臣於春間巡堞時躬審。則地上覆莎處。大段陷凹。故穿開見之。則消融已似猥多。今若仍置。則全失可慮。不可不潦雨前。穿出移積。如他鹽山例。而勢將依實數。減錄於御覽別單中。此則非經一稟。不敢擅斷。故敢達矣。從之又啓言。南漢各庫醬。至六百九十甕之多。而年久腐傷。多成塵土。或甕破漏失者亦有之。不可用之物。雖多積奚用。其中已成塵土不可近口者。則遂甕提出。棄之然後。未滿之甕。皆合甕使滿然後。見在之甕。一倂遂年加鹽。則從今以往。醬無不可食之甕矣。臣於待罪江都及西營時。醬甕亦多此弊。故新備幾甕後。依新備甕數。除棄不可用之甕。此則得失之數相當。不爲減縮。故不經稟而擧行矣。南漢則不但財詘而已。本數已夥然。且十五石醬。年年新備。旣有恒式。則今此合甕後。減縮之數。雖至八九十甕。不過若干年。恒定新備之數。幾足相償。今不必務多。以致欠精之患。直爲合甕減數後。加鹽一事。請節目施行。從之。
정조 4년 · 강
戶曹參判鄭元始。從懸道疏辭本兼之職。批下該曹稟處。
정조 4년 · 강
命錦城尉朴明源。澆奠床備給。
정조 4년 · 목
敎曰。錦城尉省掃時。當有澆奠床之命。而中官未卽考例提稟。致令單下歷省之批。當該中官推考。故事不可廢。上來時省掃澆奠床備給。以此意下諭。
정조 4년 · 강
御誠正閣。行晝講。知事蔡濟恭。特進官兪彥錫。承旨鄭志儉。玉堂李敬一權以綱。兼春秋鄭必忠。注書李★(王+建)。宗臣安春君烿。武臣李邦鵬。
정조 4년 · 강
命東籍田親耕所種小麥攝刈。
정조 4년 · 목
因奉常寺啓稟。有是命。
정조 4년 · 강
命前翰林金載瓚。蕩滌付職。
정조 4년 · 목
敎曰。氣使之習。可抑不可長。且事係非細。有是處分。而方長不折。與更觀前頭云云。可謂此人準備語。罰亦施矣。前翰林金載瓚放送處分傳敎蕩滌。仍令該曹付職。使之入直。
정조 4년 · 강
遞承旨吳大益。以沈豐之代之。
정조 4년 · 목
大益不爲仕進。敎以。許遞。前望單子入之。
정조 4년 · 강
御誠正閣。行晝講。同知事金熤。特進官李性源。承旨沈念祖。玉堂姜忱權以綱。假注書洪光一。宗臣凝善君爔。武臣白師誾。
정조 4년 · 강
命再明日。由月覲門展拜。
정조 4년 · 목
敎曰。有奉審事再明日。當由月覲門展拜。該房知悉。
정조 4년 · 강
命實錄印役時所用雜物。令繕工監依例進排。
정조 4년 · 목
實錄廳啓言。印役不遠。粉板謄錄郞廳六員差出。其姓名別單書入。而郞廳差出之後。員役例爲加出。而卽今經費匱竭。不可不慮。比之前例。參酌減數。書吏三人。使令二名。以有料布衙門下人移差。而雇立軍士一名段。料布題給事。分付該曹。印出時各樣匠人所用雜物。令繕工監。依例別定。監役官一員。稱號別工作。請使之進排。允之。
정조 4년 · 강
命宣傳官射會。惕念擧行。
정조 4년 · 목
因宣傳官射會單子。敎以。近來射會。何其稀闊。此後惕念擧行。
정조 4년 · 강
判下秋曹放未放回啓。
정조 4년 · 목
刑曹啓言。咸鏡監司放未放成册啓下者。本曹所管定配罪人放秩中。梁召史因判付已爲放送。稟秩中婢銀娥徐仁喆等仍配。宋文圭姑爲減等。洪夏興金斗億等。竝減等之意。請分付道臣。允之。敎以。德源府定配罪人婢銀娥。則自初繡啓論列之時。朝家之意。有所不然者。其矣夫李沖所坐。不但與惡逆有異。以妾訪夫而曰以潛奸。殊無意義。況律是徒年。限滿不遠。不必仍配。放送。請置減等秩中。宋文奎則爲人徵債一事。武斷可知。回啓中虛實相蒙云云。殆不着題。私門用刑。民畏如虎云爾。則但施薄竄。猶係寬典。仍配。請放中朴景厚則蹤跡屢綻。放送則遽然。姑爲減等。明川府充軍罪人梁檖。則罪雖如此。本事則元非深重。宜施霈澤。特爲放送。
정조 4년 · 강
遣承旨。詣　宗廟　 景慕宮。奉審摘奸。
정조 4년 · 강
御誠正閣。行晝講及次對。同知事徐有寧。特進官鄭民始。承旨李邦榮。玉堂姜忱尹尙東。兼春秋鄭必忠。注書金載瓚。宗臣安川君烓。武臣成玉。
정조 4년 · 목
講大學。○予曰。禁衛大將不入乎。訓將具善復曰。禁將李敬懋。惶恐在外云矣。領議政金尙喆曰。晨後雨下。故始呈草記云矣。善復曰。合操異於他。雨霽則爲之。故待霽不霽。晚始草記云矣。予曰。開門後入啓可乎。罪不輕矣。三更後不爲入啓何也。予曰。弘文提學之事過矣。豈有如此處義。命善曰。旣無所拘。則豈宜如此。尙喆曰。此校理姜忱疏也。雖有講民食之請。今無別般覆奏者。置之何如。予曰。依此爲之。予曰。李忠妾事何如。李忠之妾。尋見其夫。而御史以淫奸置法。過矣。左議政徐命善曰。聖敎至當矣。禮判金熤曰。儒生科場事。屬臣曺。故敢此仰達矣。儒生罪犯科場。則例充水軍。而一占初試。免役自新。自是古規矣。臣待罪海營時。有尹永義充軍之事。而必待刑曹文跡然後。該曹當擧行矣。兵判蔡濟恭曰。臣聞以尹永義事。禮曹有關子之事也。熤曰。當詳考前例以入矣。予曰。禮判出問前例。後日次對登對也。
정조 4년 · 강
命獅子島起墾。令道臣商量處置後狀聞。
정조 4년 · 목
領議政金尙喆啓言。頃因承旨鄭志儉所啓。有令廟堂稟處之命矣。獅子島本是龍川地。而與義州良策面相換處也。勿論義州龍川。從公劃屬。作一西邊之屯田。誠似得宜。至於防軍木農軍木直納義州之請。事勢非不便好。而但南北納布軍之換定。其或無掣碍之慮乎。此非廟堂遙度斷決者。請令道臣狀聞之意。筵稟行會。從之。
정조 4년 · 강
命安邊產銅處設店。從長擧行。
정조 4년 · 목
領議政金尙喆啓言。頃因將臣所奏。安邊產銅處設店便否。令道臣狀聞之意。筵稟行會矣。卽見本道監司李命植啓本。則以爲。銅脈豐盛。可合設店。應行節目。自該曹下送。則收稅等節。依銀店例施行。而計士將校來留收稅之際。不無官民之弊。勿爲下送。稅額酌定後。使臣營收捧上送事。令廟堂稟旨分付爲辭矣。國內銅脈。若是豐盛。決非等棄之地。設店採取。在所不已。而此與銀店有異。旣無物主。則自本道雖欲收稅上納。勢將行不得矣。店漢輩。聞以所掘之銅。上來京司。輒皆賑賣云。若自三軍門戶賑廳。從便貿置。則財不虛消。事不煩撓。而積峙幾萬斤銅鐵。庶爲日後實用。以此分付於三軍門將臣及戶賑廳堂上。使之往復相議。請從長擧行。從之。
정조 4년 · 강
命方物不足及咨文。下送于使行到處。一體齎去。
정조 4년 · 목
領議政金尙喆啓言。今番使行。以寬免謝恩兼付事。有大臣更爲稟處之敎矣。一起方物。使行旣已帶去。其中若干種不足者。分付該曹。使之精備。謝表與咨文。令槐院卽爲撰出。下送于使行到處。使之一體齎去。而若其赴京後。從便善處之意。臣等當往復使行。敢此仰達矣。從之。
정조 4년 · 강
飭諸道沿海瞭望。
정조 4년 · 목
領議政金尙喆啓言。向以沿江彼國人出沒禁飭事。鳳城將至有馳通於義州矣。彼國旣飭我國人。則我國亦當飭我國人。而近來邊禁解弛。向來北路灣府事。亦足可懲矣。不特西北。雖南邊。何可使一任其緩忽乎。若有不謹察飭。因事現發者。則道帥臣地方官邊將。自當按法重勘。而沿海諸島之設置瞭望所以隨時察邊之意。諸道擧行。全不致意。不過循例報來。事極萬萬寒心。今當風和之時。沿海瞭望之節。尤宜愓念擧行。自各該營時時摘奸。考其勤慢。如有不可掩置者。這這狀聞論罪之意。請申飭諸道兵水使及義州府尹處。從之。敎以。從近亦欲試勤慢矣。
정조 4년 · 강
遞同義禁任希敎洪秀輔鄭景瑞。
정조 4년 · 목
領議政金尙喆啓言。同義禁任希敎引義不出。洪秀輔鄭景瑞有病故。無以備員開坐云。請今姑許遞。從之。
정조 4년 · 강
差下備局有司貢市句管堂上金鍾秀。
정조 4년 · 목
領議政金尙喆啓言。吏曹判書金鍾秀。旣已收敍。備局有司堂上貢市關西句管堂上。請竝還差。從之。
정조 4년 · 강
減下直提學兪彥鎬。
정조 4년 · 목
吏曹判書金鍾秀啓言。日前奎章閣草記。以直提學兪彥鎬陞資後減下事。有該曹就議大臣稟處之敎矣。依聖敎。問議于時任三大臣。則大臣以爲。直提學旣是副學通擬長望之窠。而自通政至嘉善差除。且載於閣志。則兪彥鎬所帶直提學之任。似當自在應遞之科云。故敢達矣。敎以。減下。
정조 4년 · 강
命徒配罪人尹衡烈放送。洪忠前道臣罷職。
정조 4년 · 목
判義禁蔡濟恭啓言。臣於洪忠道放未放回啓。竊有愚見敢達矣。徒配罪人尹衡烈。以巨濟在任時。問遺養厚事。徒三年定配於海美縣。而徒年限滿已久。而本道前道臣。以其罪名之稍重。不爲狀啓。今番放未放啓聞中。新道臣以此措辭。遂置於仍秩矣。衡烈之果是不可放。則三司法官。請改律名。從重更勘。猶或可也。朝家旣以徒年定配之後。徒限已過。而特以道臣之意見。不爲修啓。則是道臣低仰已定之律。事體恐不然矣。敎以。旣已限滿。放送也。領議政金尙喆啓言。徒年罪人之限滿疏放。旣是朝家令甲也。道臣苟有不可奉行之所見。則疏論狀請。猶或可也。無此之爲。直爲仍置。事未前有。大違法意。判金吾旣奏之後。不可置而不論。其時道臣請罷職。從之。
정조 4년 · 강
命徒流案中李得永蕩滌。
정조 4년 · 목
判義禁蔡濟恭啓言。朝臣之以徒年定配者。若於謫中身故。則徒流案中。旣無其名。兩銓歲抄。亦不擧論。此事終涉矜惻。故敢達矣。予曰。徒流案身故者。近亦有之否。敎以。李得永蕩滌也。
정조 4년 · 강
命凡係倫常之罪。先狀聞後發配。行會諸道。
정조 4년 · 목
刑曹判書具善復啓言。關係倫常罪人。以草記後發配事。曾有下敎。本曹依此擧行。而至於外方。則此等罪人。自該道直爲勘律發配後。到配之道臣。始爲狀聞。與臣曺草記後。發配之規差異。故敢達矣。予詢諸堂。兵判蔡濟恭曰。臣意外邑若有此等犯罪之人。道臣必令隣近守令會査。得其明白眞贜然後。始許照律。則庶可無枉罹之弊矣。戶判金華鎭曰。罪犯倫紀。關係甚重。則爲道臣者。豈可只憑邑報。輕易勘律。而今以罪目疏略。無所考據。有此軫恤之敎。此後則諸道此等罪人。具罪目發配之際。勿爲如前草率載錄。罪犯肯䋜。俾得詳謄於到配狀中。則啓下該曹之後。其所犯輕重。自有考覈之道矣。吏判金鍾秀曰。先狀啓後發配。雖似有牽制之慮。而只於罪關倫常之重事。特刱此例。則他餘發配之如前直勘。固自如也。若以自京司執奏釐正之道言之。則本道之先啓後配。似勝於配所道之詳具罪目於到配啓本中矣。禮判金熤曰。若依戶判所奏施行。則到配狀啓上來之後。京司可以考據而處之矣。判尹兪彥鎬曰。戶判所達到配狀中。詳具罪目。以爲啓下考覈之地者。似勝於先啓後配之有些少牽制之端。臣見亦與之同矣。左尹李柱國曰。各道之罪關倫常之罪人。與他徒配有異。道臣之狀聞後發配。恐合宜矣。同知事徐有寧曰。罪關倫常。律固重矣。而原恕中。亦不無輕重之或殊者。外方勘律之際。橫罹枉害之弊。難保其必無。今若先啓後配。則似有繁碎之慮。直爲發配。則亦無考覈之道。戶判所奏。則詳錄罪犯於到配啓本者似好矣。特進官鄭民始曰。先啓會査。俱有弊端。發配之官。俾之詳具罪目。到配之狀。勿爲循例啓下。而使該曹考閱覆奏。則外邑似不敢任情輕勘矣。副司直李性源曰。徒流中凡係倫常者。道臣初未嘗專信守令所報。而往先發配也。必定査官。嚴覈取招。則似不必別爲親問會査。又自諸道。每年徒流推案。分四等修送秋曹。則亦似不必更爲移文。臣意則此等決配。申飭諸道。另加愼重。則似有效矣。予詢大臣。領議政金尙喆曰。先狀啓後發配。雖不無上問。繁委之慮。非指汗漫徒流之類。若其罪犯倫常。關係甚重者。具罪目狀聞。下該曹稟處後。始許發配。則事面與前迥異。諸道決遣之時。必當有愓念審愼之效。以此行會。定式施行。恐無所妨矣。左議政徐命善曰。罪關倫紀。乃是不常有之事。雖使先啓後配。似無拘掣之慮。而外方之審愼。則必當大有效焉。臣意亦以爲此後。凡係倫紀之罪。必令論列啓聞。待該曹覆奏後。始爲發配爲宜矣。右議政李徽之曰。罪關倫紀者。道臣備悉罪目。先狀啓後發配。似當有審愼之效。而若使該曹覆啓後。始爲發配之律。而罪之輕者。道臣直斷發配。罪之重者。待該曹覆啓後擧行。事面恐似如何矣。敎以。領左相與吏判之言。儘有意見。此不過發配到配。各有狀聞。以寓重其事而均其例之意也。依此定式。仍令該曹。行會諸道也。
정조 4년 · 강
命軍卒疊役者。依守禦廳例除減。
정조 4년 · 목
知事徐有寧啓言。守摠兩營標下軍之在外邑者。在前元無烟役侵徵之事。而丙申春。因御史書啓。竝令出役矣。其後守禦廳。則以其軍兵疊役之難支。旋卽筵稟蠲減。而本廳。則未及同時稟定。因循至今。疲殘軍卒疊應京鄕之役。實有難保之慮。請依守禦廳例。一體除減。從之。
정조 4년 · 강
命刑判具善復。越俸十等。
정조 4년 · 목
敎曰。成命之下。慢不動念。雖以目下一事言之。以禁營校吏捧供事。晨朝下敎。過午而無一言皁白。曹事如此。營事可知。不特此也。罔念圖報。惟懷周章之習。不可不懲。刑曹判書具善復。爲先越俸十等。
정조 4년 · 강
重推禁將李敬懋。
정조 4년 · 목
因禁衛營習陣頉單。敎以。雨勢昨日人定前。則敎場泥濘。不得行操。不難知也。雖以政院之例言之。三更前汗漫公事。例爲出納。則況師律去就乎。今日廳坐後。始呈此單。軍兵不會。操令徑停乎。軍兵已待。操令不停乎。有一於此。烏得免犯科之警乎。該營大將。爲先從重推考。擧行校吏。令攸司。其呈單後時委折。軍兵聚待與否。捧供以聞。敎曰。特敎捧招。與科治有異。則該郞無堂上捧供。判書在闕中着銜。揆以紀綱。果如何哉。不可以襲用科治謬例言。該曹郞廳問名拿處。
정조 4년 · 강
命更點誤打委折。査覈以聞。
정조 4년 · 목
兵曹啓言。去夜更點誤打。事極駭然。當該衛將部將及行巡衛將部將。令該府處之。禁漏官請令攸司科治。允之。敎以。近來紀綱。雖曰掃地無餘。而何獨於更點一事。一兩月之如是頻數執頉乎。衛將部將之拿處。騎堂騎郞之推考。抑亦迄可休矣。近日誤打頻數委折。判書査覈以聞。
정조 4년 · 강
判下刑曹禁營校吏原情覆啓。
정조 4년 · 목
因該曹禁衛營校吏等原情啓目。敎以。前例旣已罷鼓爲限。則呈單之後時。從它後時。當從卿與禁營校吏替卞與自卞之說。分揀放送。禁將亦勿推考。此後卿等周思爛商。以爲參古宜今之地。特敎捧招。猶與科治有異。則替使卽官爲之者。亦是禁營或訓局之例乎。此等處。卿等亦須詳量擧行。似無所妨。
정조 4년 · 목
敎曰。臺諫違牌。雖曰例事。近日諸臺擧措。專沒商量。太欠分義。老病及衆所共知情勢人員許遞。其餘諸臺違牌望勿施。去來更爲嚴飭。○以李養鼎爲大司諫。沈商賢爲持平。黃昇源爲副校理。李鼎揆爲副修撰。鄭民始爲戶曹參判。兪彥鎬李★(土+甲)李性源爲同義禁。洪述祚爲咸興判官。林泰遠爲禮山縣監。兪彥鎬爲知義禁。兪彥鏞爲監役。初仕也。
정조 4년 · 강
以鄭好仁爲開城留守。備薦也。
정조 4년 · 강
召見戶曹判書金華鎭于誠正閣。
정조 4년 · 목
予曰。含春苑土墻。何間當畢役乎。華鎭曰。數日後當畢役矣。予曰。連爲董役。日熱前畢役也。予曰。內試射。當在數日內。而董役將校。欲令試射。以酬其勞。試射前速爲畢役。則似好矣。華鎭曰。試射前似可畢役矣。予曰。含春苑築墻。物力入幾許乎。華鎭曰。當入三千餘兩矣。
정조 4년 · 강
命江界府使。文蔭中擇差。
정조 4년 · 목
敎曰。政事當日爲之。江界以邊上重地。加之民邑積弊之餘。守土之臣。如是數遞。誠極可悶。文蔭中勿拘常格。今日政各別擇差。
정조 4년 · 강
命開城留守明日辭朝。
정조 4년 · 강
兵曹判書蔡濟恭疏辭文苑之任。賜批。
정조 4년 · 목
疏略曰。臣於文任。素切濫等之愧。且有懲羹之戒。館閣一步。視同鐵限。向於復叨宿研之日。適値莫重文字之不可踰日。不得不副急一肅。而至今追思愧汗浹背。近閱文獻備考。有輔國大夫不得擬提學。臣雖無似。顧其資則輔國也。臣於是益愧見聞寡陋。藝學新除。又降。噫備考。不刊之書也。銓曹之以臣擧擬。旣失照檢。臣之曾前一出。又涉矇昧。不知則已。旣知之後。臣雖欲出膺。其於典章之自臣壞了何哉。乞賜鐫改。批以。必辭之義。誠如卿言。況載不刊之書。所辭依施。
정조 4년 · 강
重推吏曹判書洪樂命。